# Ribes sanguineum

Ribes sanguineum, riber sanguini o riber de sang és una espècie de planta de la família de les grossulariàcies, originària de la costa occidental d'Amèrica del Nord des de la Colúmbia Britànica fins a Califòrnia.
És un arbust de fulla caduca que creix fins als 4 m d'alçada. L'escorça és de color marró fosc amb prominents lenticel·les marrons pàl·lides. Les fulles mesuren 2-7 cm de longitud i ample, són palmades lobulades amb 5 lòbuls, i quan són joves a la primavera tenen una forta olor resinosa. Les flors es produeixen a la primavera primerenca al mateix temps que emergeixen les fulles. Les inflorescències es produeixen en raïms de 3-7 cm de llarg que contenen de 5 a 30 flors; cada flor té 5-10 mm de diàmetre, amb 5 pètals de color vermell o rosa. El fruit, la riba sanguínia o riba de sang és una baia ovalada de color porpra fosc d'1 cm de llarg, comestible, però amb un sabor insípid.
Ribes sanguineum i les seves varietats i cultivars són un arbust de jardí molt popular, que es conrea per les flors acolorides i perfumades a la primavera i per suport de l'hàbitat dels ocells. Va ser introduït al cultiu al segle xix pel botànic David Douglas.

## Taxonomia

Ribes sanguineum va ser descrita per Frederick Traugott Pursh i publicada a Flora Americae Septentrionalis; or,. .. 1: 164. 1814[1813].

### Etimologia

* Ribes: nom genèric que sembla procedir de l'àrab rabas; en persa Rawas i rawash = nom a orient d'un ruibarbre (Rheum ribes, poligonàcies). S'afirma que ribes figura per primera vegada a occident a la traducció que Simon Januensis va fer, a la segona meitat del segle xiii, del llibre d'Ibn Sarab o Serapió d'Alger - Liber Serapionis aggregatus in medicinis simplicibus ...- i que aquest nom va ser adoptat per les oficines de farmàcia. En tot cas, es va aplicar a plantes diferents, que són els gaixivers (Ribes), potser pels seus fruits àcids i per les seves propietats medicinals semblants.
* sanguineum: epítet llatí que significa "de color sang".

### Sinonímia

* Calobotrya sanguinea (Pursh) Spach
* Coreosma sanguinea (Pursh) Spach
* Ribes sanguineum var. sanguineum

## Referències

* ↑ «Ribes sanguineum». Tropicos.org. Missouri Botanical Garden. [Consulta: 14 desembre 2012].
* ↑ Ribes a Flora Vascular
* ↑ sanguineum a Epítetos Botánicos
* ↑ «Ribes sanguineum a The Plant List» (en anglès). [Consulta: 20 juliol 2017].

## Bibliografia

* Abrams, L. 1944. Buckwheats to Kramerias. 2: 635 pp. In L. Abrams Ill. Fl. Pacific States. Stanford University Press, Stanford.
* Flora of North America Editorial Committee. 2009. Magnoliophyta: Paeoniaceae to Ericaceae. 8: i–xxiv, 1–585. In Fl. N. Amer.. Oxford University Press, New York.
* Hickman, J. C. 1993. Jepson Man.: Higher Pl. Calif. i–xvii, 1–1400. University of California Press, Berkeley.
* Hitchcock, C. H., A. J. Cronquist, F. M. Ownbey & J. W. Thompson. 1961. Saxifragaceae to Ericaceae. Part III: 614pp. In Vasc. Pl. Pacif. N.W.. University of Washington Press, Seattle.
* Scoggan, H. J. 1978. Dicotyledoneae (Saururaceae to Violaceae). 3: 547–1115. In Fl. Canada. National Museums of Canada, Ottawa.

## Enllaços externs

* Plants of British Columbia: Ribes sanguineum Arxivat 2008-02-11 a Wayback Machine.
* Jepson Flora Project: Ribes sanguineum